Vrou wat swanger was, steel glo baba by kliniek | Netwerk24
Deur Kaydene Davids 05 Augustus 2020 11:25
Bokang King is Donderdag omstreeks 15:45 buite die Bloemspruit-kliniek in Bloemfontein ontvoer. Foto: Verskaf
Die twee maande oue Bokang King is verlede Donderdag omstreeks 15:45 buite die kliniek in die Bloemspruit-woonbuurt ontvoer. Sy ma, Kgomotso King (18), het die kliniek ingegaan om medikasie te kry en die baba gelos by 'n vrou wat agter haar in die ry gestaan het.
Volgens brig. Motantsi Makhele, provinsiale polisiewoordvoerder, is King Dinsdag met sy ma herenig nadat hy in 'n huis in Fase 6 in die Bloemspruit-omgewing gevind is. Die baba was ongedeerd en is medies ondersoek voordat hy met sy ma herenig is.
Makhele sê die verdagte was vroeër swanger, maar het haar baba verloor. "Sy was glo te bang om die nuus aan haar man, wat buite die stad werk, oor te dra. Sy het dit ook oorweeg om 'n kind aan te neem, maar is meegedeel dat die proses tydsaam is."
Makhele sê die vrou was Donderdag by die kliniek en het Kgomotso en haar baba gesien en met haar begin gesels.
"Sy het die ma meegedeel dat sy nie die kliniek met haar baba mag binnegaan nie en aangebied om na hom te kyk terwyl die ma die medisyne gaan haal. Sy het daarna met die kind verdwyn."